CELEX: 62012CN0037
Language: el
Date: 2012-01-26 00:00:00
Title: Υπόθεση C-37/12 P: Αναίρεση που άσκησε στις 26 Ιανουαρίου 2012 η Saupiquet κατά της αποφάσεως που εξέδωσε το Γενικό Δικαστήριο (πέμπτο τμήμα) στις 24 Νοεμβρίου 2011 στην υπόθεση T-131/10, Saupiquet κατά Επιτροπής

24.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/17
            
         Αναίρεση που άσκησε στις 26 Ιανουαρίου 2012 η Saupiquet κατά της αποφάσεως που εξέδωσε το Γενικό Δικαστήριο (πέμπτο τμήμα) στις 24 Νοεμβρίου 2011 στην υπόθεση T-131/10, Saupiquet κατά Επιτροπής
   (Υπόθεση C-37/12 P)
   2012/C 89/26
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Saupiquet SAS (εκπρόσωπος: R. Ledru, δικηγόρος)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει, στο σύνολό της, την απόφαση του Γενικού Δικαστηρίου της Ευρωπαϊκής Ένωσης (πέμπτο τμήμα) της 24ης Νοεμβρίου 2011 στην υπόθεση T-131/10, Saupiquet κατά Επιτροπής·
            
         
               —
            
            
               να κάνει δεκτά, στο σύνολό τους, τα αιτήματα της υπό κρίση αιτήσεως αναιρέσεως και τα αιτήματα που προβλήθηκαν πρωτοδίκως από την εταιρία Saupiquet·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Προς στήριξη της αιτήσεώς της αναιρέσεως, η αναιρεσείουσα προβάλλει, πρώτον, παραβίαση, εκ μέρους του Γενικού Δικαστηρίου, των θεμελιωδών αρχών της ίσης μεταχειρίσεως και της απαγορεύσεως των διακρίσεων και, κατά συνέπεια, παράβαση των άρθρων 2 και 9 της Συνθήκης για την Ευρωπαϊκή Ένωση, του άρθρου 8 της Συνθήκης για τη λειτουργία της Ευρωπαϊκής Ένωσης, καθώς και των άρθρων 20 και 21 του Χάρτη Θεμελιωδών Δικαιωμάτων.
   Δεύτερον, η αναιρεσείουσα προσάπτει στο Γενικό Δικαστήριο παράβαση του άρθρου 3 της Συνθήκης για τη λειτουργία της Ευρωπαϊκής Ένωσης, που απονέμει αρμοδιότητα στην Ένωση και, ιδίως, αποκλειστική αρμοδιότητα στον τελωνειακό τομέα.
   Τρίτον, η αναιρεσείουσα προβάλλει παράβαση των άρθρων 247 και 247α του κοινοτικού τελωνειακού κώδικα (1).
   Τέλος, τέταρτον, η προσφεύγουσα προβάλλει παράβαση του άρθρου 7 του κανονισμού 975/2003 του Συμβουλίου (2).
   Συγκεκριμένα, αντιθέτως προς ό,τι διατείνεται το Γενικό Δικαστήριο, από τη συνδυασμένη εφαρμογή των προαναφερθέντων νομοθετημάτων απορρέει ότι η Επιτροπή πρέπει να κριθεί υπεύθυνη για τις αρνητικές συνέπειες που προκαλούνται από το κλείσιμο των τελωνείων την Κυριακή σε ορισμένα κράτη μέλη και πρέπει να λάβει τα αναγκαία μέτρα για να μετριασθούν οι εν λόγω συνέπειες.
   
      (1)  Κανονισμός (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302, σ. 1).
   
      (2)  Κανονισμός (ΕΚ) 975/2003 του Συμβουλίου, της 5ης Ιουνίου 2003, σχετικά με το άνοιγμα και τον τρόπο διαχείρισης δασμολογικής ποσόστωσης για τις εισαγωγές τόνου σε κονσέρβες που υπάγεται στους κωδικούς ΣΟ 1604 14 11, 1604 14 18 και 1604 20 70 (ΕΕ L 141, σ. 1).